游簡寂觀
作者：白玉蟾
朝代：宋

paragraphs: 手把武夷竹，江山滿吾目。
落花稱意紅，芳草無心綠。
雙澗瀉翠璚，羣山斷蒼玉。
青林隠成帷，碧洞深如屋。
煙鎖花間猿，雨驚巖下鹿。
藥爐埋白雲，丹井浸枯木。
虎岫聳錦屏，龍湫噴銀粟。
晉人陸修靜，於此曾卜築。
饑則餌嫩松，寒則披老槲。
惠遠同種蓮，淵明共採菊。
當年學阿彌，飛神到天竺。
舊有曬藥臺，荆棘蔽幽谷。
舊有朝元石，霧靄籠飛瀑。
園桃曉猿攀，庭柏夜鶴宿。
何人建琳宮，先生留寶躅。
鐵板時敲茶，銅鐘曉喚粥。
冠褐靄鏘鏘，車馬來僕僕。
巨壑有魚飛，寒池足鴉浴。
天高星斗寒，更深鬼神哭。
到此風骨清，直欲騎黄鵠。